b"\n_START_ARTICLE_\nFrancesc Bastos i Ansart\n_START_SECTION_\nBiografia\n_START_PARAGRAPH_\nFill de militar, estudi\xc3\xa0 a l'Acad\xc3\xa8mia General Militar de Saragossa, on es graduar\xc3\xa0 com a enginyer. Va lluitar a la Guerra de Cuba de 1898. Fou ascendit a capit\xc3\xa0 d'enginyers el 1909 destinat a Barcelona, i a Tinent Coronel el 1926. _NEWLINE_Des de 1907 trasllad\xc3\xa0 la seva resid\xc3\xa8ncia a Barcelona. Fou fundador de la Compa\xc3\xb1\xc3\xada de Minas y Ferrocarriles de Utrillas el 1900, on redact\xc3\xa0 un avantprojecte per a construir ferrocarril; director gerent de l'Electro-Qu\xc3\xadmica Aragonesa el 1903 amb la que pretenia abastir d'electricitat Saragossa amb els salts de l'\xc3\x89ssera; tamb\xc3\xa9 treball\xc3\xa0 per l'empresa francesa de gas M. Bertrand, i fou propietari de Bastos y Compa\xc3\xb1\xc3\xada el 1913. El 1918 Antoni Maura li encarreg\xc3\xa0 l'organitzaci\xc3\xb3 del transport i la distribuci\xc3\xb3 del carb\xc3\xb3 d'Ast\xc3\xbaries. Tamb\xc3\xa9 col\xc2\xb7labor\xc3\xa0 en el Metro de Barcelona i el tramvia de Palma de Mallorca. Fou nomenat director de Tabacalera entre 1922 i 1925._NEWLINE_Pol\xc3\xadticament, fou elegit diputat pel districte de Bolta\xc3\xb1a (prov\xc3\xadncia d'Osca) en una candidatura regionalista aragonesa a les eleccions de 1919, 1920 i 1923. Fou vicepresident de la Uni\xc3\xb3n Aragonesista a Barcelona el 1920 i fou elegit diputat per la circumscripci\xc3\xb3 de Barcelona ciutat a les eleccions generals espanyoles de 1933 com a independent dins les llistes de la Lliga Catalana._NEWLINE_Durant la guerra civil espanyola es pos\xc3\xa0 de part del govern franquista i el 1937 fou nomenat permanent de la comissi\xc3\xb3 Militar d'Incorporaci\xc3\xb3 i Mobilitzaci\xc3\xb3 Militar, i el 1938 Delegat Assessor T\xc3\xa8cnic de la Zona Sud dels Camps de Concentraci\xc3\xb3 de presoners. Per\xc3\xb2 quan acab\xc3\xa0 la contesa, (segons el seu germ\xc3\xa0 Manuel Bastos Ansart) i ell creia que podria \xc3\xa9sser plenament \xc3\xbatil en la immensa tasca de la post-guerra, fou materialment acomiadat sense cap consideraci\xc3\xb3 i oblidat com un trasto inservible."